
DIN ACEASTĂ SFÂNTĂ ŞI DE DUMNEZEU 

PĂZITĂ EPISCOPIE, 
HAR, PACE, SĂNĂTATE ŞI ALESE BUCURII 
DUHOVNICEŞTI DE LA DUMNEZEU, 
IAR DE LA NOI PĂRINTEASCĂ ÎMBRĂŢIŞARE 
ŞI ARHIEREASCĂ BINECUVÂNTARE 



„...Şi a născut pe Fiul său, Cel Unul-Născut 
şi L-a înfăşat şi L-a culcat în iesle, căci nu 
mai era loc pentru ei..." 

(Lucall, 7) 



Această pastorală se va citi în toate bisericile parohiale şi în Sfintele Mănăstiri 
în ziua Praznicului Naşterii Domnului Nostru lisus Hristos. 



Iubiţii noştri fii duhovniceşti, 

Naşterea Domnului nostru lisus Hristos, praznicul 
pe care îl sărbătorim, ne prilejuieşte şi anul acesta 
bucuria de a fi împreună, uniţi în rugăciune, în Sfintele 
noastre biserici şi de a mulţumi lui Dumnezeu pentru 
iubirea Sa cea mare, care, de două mii de ani, izvorăşte 



A. 

necontenit din peştera Betleemului. In acel moment al 
istoriei, „ la plinirea vremii " (Galateni IV, 4), când lumea 
era mai însetată ca oricând de viaţă, de adevăr şi de 
ajutor de sus, „poporul care locuia întru întuneric" 
a văzut lumină mare, iar cei ce locuiau „în latura 
umbrei morţii" lumină a strălucit peste ei (cf. Isaia IX, i). 
„Lumina " aceasta era Hristos Domnul, venit pe pământ 
ca să înalţe pe omul căzut în păcat iarăşi la demnitatea 
de fiu al lui Dumnezeu şi să-1 mântuiască. Căci acesta 
a fost în primul rând rostul venirii Fiului lui Dumnezeu 
pe pământ; pentru aceasta „Cuvântul S-a făcut trup 
şi S-a sălăşluit între noi" (Ioan I, 14), „Ca pe cei de 
sub Lege să-i răscumpere, ca să dobândim înfierea" 
(Galateni IV, 5). „ Căci n-a trimis Dumnezeu pe Fiul Său 
în lume ca să judece lumea, ci ca să se mântuiască, 
prin El, lumea" (Ioan III, 17). Motivul venirii lui Hristos 
este mântuirea noastră. Nici un eveniment din istorie 
nu ne priveşte atât de direct ca Naşterea Domnului. 
Ne bucurăm de acest eveniment minunat - care este 
întruparea Mântuitorului, dar mai cu seamă de scopul 
pentru care a venit Hristos în lume. De aceea, totdeauna 
în timpul Sfintei Liturghii mărturisim acest adevăr când 
rostim Simbolul de credinţă, spunând: „ Care pentru noi 
oamenii şi pentru a noastră mântuire, S-a pogorât din 
ceruri şi S-a întrupat de la Duhul Sfânt şi din Măria 
Fecioara şi S-a făcut om. " 

Teologhisind acest adevăr, una dintre cântările 
Sfintei Biserici alcătuieşte un adevărat Simbol de credinţă 
al praznicului Sfintei întrupări atunci când glăsuieşte: 
„ Veniţi să ne bucurăm întru Domnul, povestind taina ce 
este de faţă. Zidul cel despărţitor acum cade; sabia cea 

de foc se îndepărtează; heruvimul nu mai păzeşte pomul 
vieţii; iar eu mă împărtăşesc din dulceaţa din rai, de la 
care m-am îndepărtat prin neascultare. Că Chipul cel 
neschimbat al Tatălui, Pecetea veşniciei Lui, înfăţişare 
de rob primeşte, ieşind din Maica ce nu ştie de nuntă, 
nesuferind schimbare; că a rămas ce era, Dumnezeu 
adevărat fiind; şi a luat ce nu era, om făcându-Se, din 
iubire de oameni" 1 . 

Din această iubire dumnezeiască nesfârşită 
ne adăpăm şi noi sufletele, acum, în zi de prăznuire 
prealuminată şi ne bucurăm ascultând dezlegarea tainei 
celei „ din veac ascunsă şi de îngeri neştiută. " Insă vestea 
cea bună, sau, mai bine zis „ cea mai bună veste, " ne 
vine tot printr-un înger, semn că Adevărul vine de sus, 
atunci când zice păstorilor: „Iată, vă binevestesc vouă 
bucurie mare, care va fi pentru tot poporul. Că vi S-a 
născut azi Mântuitor, Care este Hristos Domnul" (Luca 
II, 10-11). Icoana acestei sfinte bucurii pe care o primim 
este totuşi brăzdată de o umbră, căci Sfântul Luca ne 
precizează că Pruncul Sfânt S-a născut în iesle „ căci nu 
mai era loc de găzduire pentru ei ". 

Smerenia Fiului lui Dumnezeu se loveşte de 
mândria şi autosuficienţa oamenilor, iar Lumina care 
răsare în noaptea lumii nu este primită nicăieri. Omul 
nu primeşte pe Dumnezeu: „întru ale Sale a venit, şi ai 
Săi nu L-au primit" (Ioan I, 11). Dumnezeu născut Om 
pentru oameni nu-Şi poate găsi niciun adăpost omenesc 
ci Se naşte într-un staul! Şi totuşi, în această stare de 
umilinţă, El Se înscrie în numărul celor din urmă supuşi 
ai Cezarului de la Roma, pentru ca pe noi să ne înscrie în 



1. Mineiul lunii Decembrie, p. 376. 

numărul celor aleşi pentru împărăţia cerurilor! Staulul a 
fost întotdeauna sălaşul propriu al acelor fiinţe destinate 
jertfei şi, într-un staul vine să Se nască Cel care va fi 
jertfa supremă şi veşnică, ce se aduce o dată pentru 
totdeauna spre mântuirea lumii. El nu Se murdăreşte de 
staul, ci acesta se sfinţeşte şi se preschimbă în biserică 
a lui Dumnezeu în care vin să se închine păstorii cei cu 
sufletul curat şi magii de la răsărit. 

Când Hristos Dumnezeu Se năştea, tot Ierusalimul 
dormea: dormea Irod, dormeau şi fariseii, şi arhiereii, şi 
soldaţii. Iar când s-au trezit au pus mâna pe sabie! Aşa 
au ales ei să-L primească pe Cel ce a venit în lume ca 
lumea „ viaţă să aibă şi din belşug să aibă " (Ioan X, 10). 
Prigonit din pruncie avea să fie Cel „plin de har şi de 
adevăr" (Ioan 1, 14), Cel ce S-a făcut pentru noi pildă de 
smerenie (Filipeni II, 8), pildă de iubire (Ioan XV, 13), pildă 
de slujire (Matei XX, 28), Care a vindecat pe cei bolnavi, 
a săturat pe cei flămânzi, pe cei morţi i-a înviat şi ne-a 
dăruit tuturor multă şi bogată milă. 

Pe noi, creştinii de astăzi, ne întristează toate 
acestea şi ne întrebăm indignaţi cum au putut oare 
oamenii din vremea aceea să nu-L primească pe Fiul lui 
Dumnezeu? Şi ne spunem în sinea noastră că noi nu am 
fi făcut la fel ca aceia. Iar Maicii îndurerate, care „ n-are 
scutec de-nfăşat", noi îi răspundem degrabă „Nu mai 
plânge Maica mea / Scutecele noi ţi-om da / Pruncul 
Sfânt de-i înfăşa ". 

Dar astăzi, la ceas de sfântă sărbătoare, când Hristos 
bate la uşa sufletului nostru şi, cu dor dumnezeiesc 
pentru făptura pierdută, doreşte să Se nască înlăuntrul 
nostru, noi îl primim oare? Observăm că sfintele cântări 
ale Bisericii ne prezintă Dumnezeiasca întrupare la un 

permanent timp „astăzi": „Astăzi Hristos în Betleem 
Se naşte din Fecioara. Astăzi Cel fără de început Se 
începe" 2 , „Astăzi toate se umplu de bucurie" 3 . însă, 
pentru creştinii de „astăzi" mai are semnificaţie 
Naşterea Mântuitorului? Mai are loc Hristos în viaţa 
noastră? Omul zilelor noastre aleargă după un trai bun 
şi confortabil, după un serviciu uşor şi cât mai bine 
plătit, după mese îmbelşugate şi băuturi alese, căutând 
cu orice preţ fericirea. El uită însă cuvintele Sfântului 
Apostol Pavel, care ne spune desluşit că „ împărăţia lui 
Dumnezeu nu este mâncare şi băutură, ci dreptate şi 
pace şi bucurie în Duhul Sfânt " (Romani XIV, 17). Oricât ar 
căuta fericirea lumească, el nu va avea parte de fericirea 
cea adevărată niciodată. Se va simţi mereu neîmplinit, 
va simţi că îi lipseşte ceva. Va fi un om al îndoielilor, al 
întrebărilor fară răspuns, un om care a rătăcit calea către 
împărăţie. 

Dacă Dumnezeu nu trăieşte în inima noastră, 
dacă în sufletul nostru nu se găseşte comoara cerească 
a credinţei, oricât am fi de împodobiţi cu fericire 
pământească, cu tot felul de belşuguri şi de sănătate, nu 
vom afla pentru sufletul nostru fericirea aceea pe care 
nimeni, în afară de Dumnezeu, nu poate să o dea. 

Cu nici un fel de bogăţie nu va putea omul, care 
nu-L are pe Dumnezeu în inimă, să se răscumpere din 
mustrarea cugetului, când acesta va începe să vorbească 
şi nu va reuşi niciodată să-şi agonisească pacea lăuntrică 
şi sprijinul sufletesc, care îi dau putere să treacă peste 
orice încercare. 



2. Mineiul lunii Decembrie, p. 395. 

3. Ibidem, p. 386. 

Pentru aceasta Hristos Dumnezeu se naşte „ astăzi " 
pentru noi şi Sfânta Sa Naştere este, cu fiecare an ce 
trece, tot mai necesară şi tot mai actuală şi mai de folos 
sufletelor noastre. 

Hristos, Dumnezeu - întrupat, este lumină. Unde 
este El, noaptea îndoielii şi a păcatului se risipeşte, 
iar iubirea şi pacea lăuntrică se statornicesc în suflete. 
Lumina Sfintei Sale întrupări înlătură toate îndoielile 
şi întrebările omului, dezvăluie tainele vieţii şi ale 
morţii, arată că scurta viaţă de aici este pregătire pentru 
alta, care nu va avea sfârşit, arată calea cea adevărată 
către raiul cel pierdut, către fericirea cea nepreţuită, la 
sânul cald al Tatălui Ceresc. Ne spune de unde venim 
şi unde ne ducem când zice: „Ieşit-am de la Tatăl şi am 
venit în lume; iarăşi las lumea şi Mă duc la Tatăl" 
(Ioan XVI, 28). Acesta este şi drumul fiecărui dintre noi. 
Omul, de la Dumnezeu vine şi la Dumnezeu se întoar- 
ce, însă calea pe care merge este însuşi Hristos, care ne 
învaţă: „Eu sunt Calea, Adevărul şi Viaţa. Nimeni nu 
vine la Tatăl Meu decât prin Mine" (Ioan XIV, 6); „Eu 
sunt uşa: de va intra cineva prin Mine, se va mântui " 
(Ioan X, 9); „Eu sunt Lumina lumii; cel ce îmi urmează 
Mie nu va umbla în întuneric, ci va avea lumina vieţii " 
(Ioan VIII, 12). 

Să ne facem dar şi noi vrednici de a-L primi pe 
Pruncul Dumnezeiesc în sufletele noastre luminate de 
lumina credinţei în El şi încălzite de lucrarea faptelor 
bune şi aici să „ se nască şi să crească, să ne mântuiască ", 
împlinind astfel cuvintele Sfântului Apostol Ioan: „Şi 
celor câţi L-au primit, care cred în numele Lui, le-a dat 
putere ca să se facă fii ai lui Dumnezeu " (Ioan 1, 12). 



8 



Dreptmăritori creştini, 

Sfânta noastră Biserică, la fel ca în fiecare an, 
ne binevesteşte marea bucurie a întrupării Fiului lui 
Dumnezeu. Şi, o face, pentru că bucuria şi fericirea 
acestei vestiri sunt atât de mari, încât, oricât de mult 
le-am asculta nu le pătrundem până la capăt bogăţia 
de înţelesuri. Căci din nou, iară şi iară, ele ne par tot 
mai noi, tot mai adânci, tot mai frumoase, de parcă 
le-am asculta pentru întâia oară. Sunt asemenea unui 
izvor din care cu cât scoţi mai multă apă, cu atât apa 
este mai bună, mai rece, mai limpede. Din acelaşi 
izvor de viaţă dătător, ce din Betleem curge peste 
veacuri, vor fi gustat cu bucurie şi Sfinţii Părinţi ai 
Bisericii noastre şi cugetarea lor a rodit învăţături 
pline de înţelepciune, din care şi noi astăzi se cuvine 
să ne îndulcim auzul, sporind astfel bucuria inimii 
noastre, precum spune şi proorocul: „Aflat-am cuvintele 
Tale şi le-am sorbit şi cuvântul Tău a fost bucurie şi 
veselie pentru inima mea" (IeremiaXV, 16). 

Să ascultăm dar, glasul Sfântului Grigore de 
Nyssa care, învăţând despre necesitatea şi scopul 
înomenirii Fiului lui Dumnezeu, ne grăieşte astfel: 
„Firea noastră cea slăbănogită avea nevoie cu ade- 
vărat de doctor; omul căzut din pricina istovelii aştepta 
pe Cel ce-i va întinde mâna, cel ce-şi pierduse viaţa 
aştepta pe Dătătorul ei, cel ce se depărtase de părtăşia 
Binelui avea nevoie de îndrumătorul care să-l ducă 
iarăşi la binele dintâi; tânjea după lumină cel ce zăcea 
în întuneric, cel căzut în robie îşi aştepta Izbăvitorul, 
cel legat aştepta pe Cel care să-l dezlege, cel din 

jugul sclaviei, pe Slobozitorul său" 4 . Aşadar, atunci 
când omenirea avea cu adevărat nevoie de Izbăvitorul 
Ceresc „Tatăl a binevoit, Cuvântul trup S-a făcut şi 
Fecioara a Născut pe Dumnezeu om " 5 ca pe om să-1 
readucă iarăşi la „binele dintâi", la calitatea de fiu al 
lui Dumnezeu. 

Iar dacă mintea noastră omenească este umbrită 
de întrebarea „cum s-a lucrat această taină mai presus 
de înţelegere? " sau cum ,, Cel fără de trup fiind, S-a 
întrupat?", Sfântul Atanasie cel Mare vine să ne lu- 
mineze cugetul şi să ne înveţe zicând: „Astfel, când 
Fecioara II năştea, El nu pătimea, nici nu se întina de 
trup, şi mai degrabă sfinţea şi trupul. Şi fiind în toate, 
nu Se împărtăşeşte de toate, ci mai degrabă tuturor 
le dă viaţă şi le hrăneşte. Căci dacă soarele făcut de 
El şi văzut de noi se învârteşte pe cer fără să se întu- 
nece de corpurile de pe pământ pe care le atinge, 
nici nu e întunecat de întuneric, ci mai degrabă el 
le luminează şi le curăţeşte pe acestea, cu mult mai 
vârtos Preasfântul Cuvânt al lui Dumnezeu, Care e şi 
Făcătorul soarelui, făcându-Se cunoscut în trup, nu Se 
întina, ci mai degrabă, nestricăcios fiind şi trupul Lui 
muritor aflându-se, îl făcea viu şi-l curăţa şi pe acesta " 6 . 
înţelegem de aici că Dumnezeu Cuvântul, facându-Se 
om, nu suporta pasiv naşterea, ci El însuşi o lucra. De 
aceea Preasfânta Fecioară naşte fără stricăciune şi mai 
presus de legile firii. 

4. Sfântul Grigorie al Nyssei, Marele cuvânt catehetic, Editura IBMO, 
Bucureşti, 201 1, pp. 64-65. 

5. Mineiul lunii Decembrie, p.394. 

6. Sfântul Atanasie cel Mare, Tratat despre întruparea Cuvântului, Editura 
IBMO, Bucureşti, 2010, p. 165. 

Cunoscând aceste învăţături ne dăm seama că 
numai din iubirea Sa neţărmurită faţă de om Dumnezeu 
lucrează taina Sfintei întrupări şi calea de la Creator 
la făptură este numai smerenia Sa fără de margini. 
Odinioară şi Adam era bogat în ascultare şi în smerenie 
şi se bucura de vederea lui Dumnezeu, dar când a căzut 
în neascultare, puntea către Dumnezeu s-a ruinat şi 
Adam a căzut în înfricoşător întuneric. Era nevoie din 
nou de ascultare şi de smerenie pentru ca omul să ajungă 
din nou la Lumină. 

Un alt Sfânt Părinte, călăuzit de Duhul Sfânt, ne 
întăreşte această înţelegere şi ne îndeamnă: „ Priviţi acum 
la Hristos. Totul e smerenie şi ascultare. Arhanghelul 
Gavriil - smerenie şi ascultare întruchipată; Fecioara 
Măria - smerenie şi ascultare; Iosif - smerenie şi 
ascultare; păstorii - smerenie şi ascultare; magii de 
la Răsărit - smerenie şi ascultare. Furtuna ascultă, 
vântul ascultă, soarele şi luna ascultă, oamenii ascultă, 
mormântul însuşi ascultă. Totul ascultă de Fiul lui 
Dumnezeu, de Noul Adam, totul în faţa Lui se smereşte, 
pentru că şi El, la rândul Lui Ii este cu desăvârşire 
ascultător Tatălui, şi cu desăvârşire se smereşte înaintea 
Lui" 1 . 

Spre a căpăta noi mai mult folos duhovnicesc şi a 
înţelege cum să prăznuim şi să cinstim Dumnezeiasca 
întrupare şi smerenia fără de seamăn a Fiului lui 
Dumnezeu, se cuvine să urmăm poveţele Sfântului 
Grigorie, Cuvântătorul de cele dumnezeieşti, care 
grăia credincioşilor săi: „Să prăznuim deci nu cum 



7 Sfântul Nicolae Velimirovici, Predici, ed. a Il-a, Editura Ileana, 
Bucureşti, 2006, p. 20; 

este obiceiul în adunările norodului, ci precum place 
lui Dumnezeu. Nu lumeşte, precum vrea stăpânitorul 
lumii acesteia, ci mai presus de lume, duhovniceşte. 
Nu cu cele ale neputinţei şi neascultării, ci cu cele 
ale vindecării şi mântuirii. Nu cu cele ale zămislirii 
şi naşterii celei trupeşti, ci cu cele ale înnoirii şi naş- 
terii celei duhovniceşti... Nu cu ospeţe, cu cântece şi 
cu beţii... Să nu alegem vinurile tămâioase şi mirosi- 
toare... Să ne desfătăm în cuvântul cel despre Dumnezeu 
şi despre acelea ale praznicului de acum. Ca astfel, 
desfătarea să fie potrivită şi nu departe de Cel ce ne-a 
chemat " 8 . 



Iubiţi fii sufleteşti, 

Naşterea Domnului Hristos, „maică a sărbăto- 
rilor" şi „sărbătoare a darurilor", revarsă şi în acest 
an peste toţi creştinii binefaceri şi binecuvântări din 
preaplinul ei de bunătăţi, dăruind fiecărui om prilejul 
unei vieţi noi, unei vieţi cu Hristos şi în Hristos. 

însă trebuie să recunoaştem cu întristare că, în 
ultima vreme, Crăciunul a început să devină o sărbătoare 
cu aspecte de carnaval, cu tendinţe mercantile şi 
consumiste. Ne îngrijim mai mult de masa de Crăciun, 
de hainele noi, de darurile pe care le primim sau le 
dăruim, de cele mai multe ori celor de la care am primit. 
Ne place să ascultăm colinde mai mult pentru partea 

8. Sfântul Grigorie de Nazianz, „Cuvânt la Arătarea lui Dumnezeu", în 
Sfinţii Părinţi despre Naşterea şi întruparea Cuvântului, Editura Sophia, 
Bucureşti, 2007, pp. 139-140; 

lor artistică decât pentru înălţimea mesajului pe care 
ni-1 transmit. Şi iată-ne în situaţia acelor locuitori ai 
Betleemului „care nu L-au primit" pe Pruncul Sfânt 
şi care n-au auzit glasul îngerului. Trăind în acest fel, 
riscăm şi noi să nu auzim cântecul îngerilor şi nici măcar 
lumina stelei să o vedem. 

Să lăsăm acestea omului celui vechi din noi, 
„stricat de poftele înşelăciunii" (Efeseni IV, 22) şi să 
ne apropiem de ieslea Mântuitorului precum păstorii 
din Betleem, precum magii cei înţelepţiţi, precum 
sutaşul Corneliu, precum canaaneanca, precum tâlha- 
rul de pe cruce, care s-au pocăit, au crezut şi s-au 
mântuit. 

Sfânta noastră Biserică ne cheamă astăzi la întâlnire 
sfântă! Prin Naşterea Domnului nostru Iisus Hristos, 
din cer ne-a coborât iertarea, prin magi şi păstori ni s-a 
întărit credinţa, iar steaua ne-a luminat cărarea! 

Astăzi, Pruncul cel Blând vine la noi să Se nască 
în chip tainic în inimile noastre! Să-I deschidem larg 
porţile sufletului: ne va dărui pace, ne va dărui lumină, 
ne va umple viaţa de bucurie şi de iubire. 

Să-L primim cu toată fiinţa noastră şi din această 
clipă să punem nou început vieţii noastre: să alungăm 
de la noi toată patima şi răutatea, să ne îmbrăcăm cu 
hainele credinţei, ale dragostei faţă de Dumnezeu şi faţă 
de aproapele. 

Să ne rugăm ca Domnul cel întrupat să călăuzească 
paşii noştri pe calea Sa cea sfântă, să ne învrednicească 
de a păstra şi a înmulţi darurile Preacuratei Sale Naşteri, 
împlinind cele de cinste, cele drepte, cele curate, cele 
vrednice de laudă. 

Vă îmbrăţişăm părinteşte şi vă dorim să petreceţi 
Sfintele Sărbători ale Naşterii Domnului şi ale Bobotezei 
cu pace deplină, iar Anul Nou 2015 să vă fie luminat şi 
cu spor întru toate cele de folos! 



La mulţi ani! 



Al vostru către Domnul, pururea rugător 
spre tot binele, 



fGALACTION 



Episcopul Alexandriei şi Teleormanului 

Dată în reşedinţa noastră episcopală din Alexandria 
la Praznicul Naşterii Domnului Nostru Iisus Hristos, 
în anul mântuirii 2014. 



